德祐六年歲旦歌
作者：鄭思肖
朝代：宋

paragraphs: 天運無情歲事新，大寶虛位孤王春。
晝出銜恤夜夢哭，皇皇五載臣無君。
南望二王未駐蹕，北憶三宮猶蒙塵。
祅祲蝕日地軸折，冤氣上騰霾蒼旻。
百姓茹苦痛徹髓，大事未定焦如焚。
我寧久處遯悶中，遽忍終死爲逆民。
大哉父母之遺體，與生俱生仁義身。
天鍊精金鑄我心，上籀忠孝兩字文。
痛憶我君我父母，眼中不識天下人。
不變不變不不變，萬挫以死無二心。
醉喝海嶽尚翻動，不信不滅犬羊群。
或謂逝水不可復，叱我癡忠空愁顰。
焉知漢絕十八載，光武乃興舂陵兵。
即此一語斷世事，仰面再拜淚如傾。